EE พุ่งแรง 13% รับโครงสร้างผถห.ใหม่ – จ่อบุ๊กขายโรงไฟฟ้า 1.2 พันลบ.
EE พุ่งแรง 13% ตอบรับโครงสร้างผู้ถือหุ้น ทำให้นักลงทุนเข้ามาเก็งกำไร อีกทั้งจ่อรับทรัพย์ขายโรงไฟฟ้า 1.2 พันลบ.
22 ก.ย. 2564

ผู้สื่อข่าวรายงานว่าวันนี้ (22 ก.ย. 2564) ราคาหุ้นบริษัท อีเทอเนิล เอนเนอยี จำกัด (มหาชน) หรือ EE ณ เวลา 16.07 น. อยู่ที่ระดับ 1.93 บาท เพิ่มขึ้น 0.22 บาท หรือ 12.87% โดยทำจุดสูงสุดที่ 1.95 บาท และทำจุดต่ำสุดที่ 1.72 บาท ด้วยมูลค่าการซื้อขาย 2.03 พันล้านบาท

นายมงคล พ่วงเภตรา ผู้ช่วยกรรมการผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า การที่ราคาหุ้น EE ปรับตัวขึ้นไปมากและต่อเนื่องมาตั้งแต่ต้นสัปดาห์นั้น เนื่องจาก EE มีการเปลี่ยนแปลงโครงสร้างผู้ถือหุ้น ทำให้นักลงทุนเข้ามาเก็งกำไร ซึ่งโดยปกติบริษัทฯที่มีการเปลี่ยนแปลงนักลงทุนมักมีการเข้ามาเล่นเก็งกำไรเป็นปกติ
โดยวันนี้ EE แจ้งผ่านตลาดหลักทรัพย์ว่า บริษัท คอม-ลิงค์ จำกัด ซึ่งเป็นผู้ถือหุ้นได้ขายบิ๊กล็อตจำนวน 562,099,800 หุ้น คิดเป็น 20.22% ให้แก่ นางสาวอรอร อัครเศรณี ทำให้ถือหุ้นเพิ่มขึ้นจาก 1.534% เป็น 21.754% ส่วนบริษัท คอม-ลิงค์ จำกัด ถือหุ้นลดลงเหลือ 2.662%
อีกทั้ง EE อยู่ระหว่างดำเนินการพิจารณาอนุมัติการจำหน่ายเงินลงทุนใน บริษัท เอสเอสยูที จำกัด (SSUT) ซึ่งเป็นบริษัทร่วมจำนวน 7,297,500 หุ้น จากทั้งหมด 29,190,000 หุ้น มูลค่าหุ้นที่ตราไว้หุ้นละ 100 บาท หรือคิดเป็นสัดส่วน 25.00% ให้แก่ บริษัท อีสเทอร์นโคเจนเนอเรชัน (ECOGEN) ซึ่งเป็นบริษัทย่อยทางอ้อมของ บริษัท อีสเทอร์น พาวเวอร์ กรุ๊ป จำกัด (มหาชน) หรือ EP คิดเป็นมูลค่าทั้งสิ้น 1,246.12 ล้านบาท หรือ 170.76 บาทต่อหุ้น ภายหลังช่วงที่ผ่านมาที่ประชุมวิสามัญถือหุ้นของบริษัทได้มีการอนุมัติรายการดังกล่าวเรียบร้อยแล้ว ซึ่งเบื้องต้นทางบริษัทฯคาดน่าจะสามารถได้เห็นความชัดเจนเกี่ยวกับการทำรายการดังกล่าวได้ไม่เกินสิ้นเดือน ก.ย. 2564
อนึ่ง SSUT เป็นผู้ผลิตพลังงานไฟฟ้าขนาดเล็ก (SPP) ระบบพลังงานความร้อนร่วม (Cogeneration) กำลังการผลิตสูงสุดรวมประมาณ 240 เมกะวัตต์
นอกจากนี้ด้วยภาวะตลาดหุ้นวันนี้ไม่ได้มีปัจจัยบวกใหม่เข้า ระหว่างที่รอผลการประชุมธนาคารกลางสหรัฐ(เฟด) และยังไม่มีข่าวจากประเด็นปัญหาหนี้ของบริษัทไชน่า เอเวอร์แกรนด์ กรุ๊ป ในจีน จึงทำให้นักลงทุนหันไปเล่นหุ้นที่มีสตอรี่
 